Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Alberto Catalán Higueras jaunak egindako galderaren erantzuna, Foru Diputazioak emana, N-232 errepidearen Errioxako tartean ibilgailu astunak ibiltzea debekatu izanak eragindako egoerari buruzkoa. Galdera 2018ko apirilaren 13ko 44. Nafarroako Parlamentuko Aldizkari Ofizialean argitaratu zen.

Iruñean, 2018ko maiatzaren 8an

Lehendakaria: Ainhoa Aznárez Igarza

ERANTZUNA

Unión del Pueblo Navarro parlamentu taldeari atxikitako foru parlamentari Alberto Catalán Higueras jaunak, Nafarroako Parlamentuko Erregelamenduak ezarritakoaren babesean, galdera egin du N-232 errepidearen Errioxako tartean ibilgailu astunak ibiltzea debekatu izanak eragindako egoerari buruz (9-18/PES-00087). Hona Garapen Ekonomikorako kontseilariak ematen dion erantzuna:

– Lortu al da Sustapen Ministerioarekiko eta Audenasarekiko behin betiko akordiorik A-68an eta AP-15ean lotune berri bat jartzeko?

Akordio batera iritsi gara AP-15 autobideko emakidadunarekin, Castejongo udal barrutian dagoen sarbide bat erabiltzeko moduan jartzeko; izan ere, aukera emanen luke A-68 autobiatik AP-15 autobidera sartzeko, hegoalderanzko norabidean, AP-68 autobidearekin lotura egin eta hartara sartu bitarte. AP-68ra iritsi bitarteko AP-15 autobideko tarte hori doakoa izanen da sarbide berri hori hautatzen duten erabiltzaileentzat.

Bestalde, lanean ari gara Sustapen Ministerioarekin eta Errioxako Erkidegoarekin akordio bat lortzeko, zertarako-eta trafiko astunaren AP-68 autobidearen bidezko desbideratzearen ondorioz gerta daitezkeen aurrezkiak Nafarroako Gobernura joan daitezen, eta balio dezaten AP-15aren ibilbiderako aurreikusitako doakotasunaren kostua konpentsatzeko.

– Zertan datza akordioa?

AUDENASArekiko akordioak aurreikusten du doakoa izan dadila sarbide berritik hasi eta AP-68 autobidera sartu arteko tartea, eta emakidadunaren kargura izanen direla sarbide hori egokitzeko obrak aurrez egitea.

N-232 errepidea bikoizteko obrak 2023rako amaituta egotea aurreikusita badago ere, akordioak aurreikusten du hurrengo urteetan ere sarbide hori irekita mantentzea.

– Zer epe ezartzen ditu akordioak abian jartzeko? Zer aurrekontu behar izanen da?

Aurreikusita dago datorren ekainaren 1ean sarbide berria zerbitzuan jartzea.

Egokitze-lanetarako kalkulatu den aurrekontua 250.000 eurokoa da, eta kalkulatu da ibilbide horren doakotasunagatik emakidadunak hartu beharreko konpentsazioaren urteko kostua 150.000 euro ingurukoa izanen dela 2023ra arte.

– Zein dira 121-C errepide nazionaleko edukiera-datuak?

N-121-C errepidearen aforoei buruzko datuak erantsi ditugu, bai N-232 errepide nazionalaren Errioxako tartean kamioiak pasatzeko debekuak indarra hartu aurrekoak, bai 2018. urtearen lehenengo hilabeteetan neurtutakoak ere.

– Zein dira NA-134 errepide nazionalean egindako edukiera-neurketak?

N-134 errepidearen aforoei buruzko datuak erantsi ditugu, bai N-232 errepide nazionalaren Errioxako tartean kamioiak pasatzeko debekuak indarra hartu aurrekoak, bai 2018. urtearen lehenengo hilabeteetan neurtutakoak ere.

– Sustapen Ministerioarekiko eta Audenasarekiko akordiorik lortu al da AP-68ko Tuterako lotunearen sarreran eta irteeran konponbide bat emateko bertatik igarotzen diren kamioei, halako moduan non ez duten Tuterako lotunetik irten eta berriro sartu behar bi gobernuek ezarritako bidesari-beherapena baliatu ahal izateko?

Azaldutakoaren ildotik konponbide eta akordio batera iristen saiatu gara, baina ezin izan dugu egungo egoera aldatu.

– Nafarroako Gobernuak ba al du inolako neurririk hartzeko asmorik, AP-68a ez hartzearren Nafarroako beste errepide batzuetatik ibiltzen ari diren kamioien joan-etorrien ondorenak arintzeko?

Balizko neurriak aztertzen ari gara, baina ez da erraza murriztapenak ezartzea ibilgailu astunen tokiko joan-etorriak kaltetu gabe.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko maiatzaren 4an.

Garapen Ekonomikorako kontseilaria,

Manuel Ayerdi Olaizola

(Oharra: Aipatu eranskina foru parlamentarien eskura dago Parlamentuaren kudeaketarako Ágora sisteman.)